題鳳翔西郭新亭
作者：姚合
朝代：唐

paragraphs: 西郭塵埃外，新亭制度奇。
地形當要處，人力是閑時。
結搆方殊絕，高低更合宜。
棟梁清俸買，松竹遠山移。
佛寺幽難敵，仙家景可追。
良工慙巧盡，上客恨逢遲。
兩面寒波漲，當前軟柳垂。
清虛宜月入，涼冷勝風吹。
宴賞軍容靜，登臨妓樂隨。
魚龍聽弦管，鳧鶴識旌旗。
泛鷁春流闊，飛觴白日欹。
閑花長在戶，嫩蘚乍緣墀。
永望情無極，頻來困不辭。
雲峰晴轉翠，煙樹曉逾滋。
向野惟貪靜，臨空遽覺危。
行人如不到，遊樂更何爲。